Diari Oficial de la Generalitat Valenciana


Sumari del DOGV 9452, del 19-10-2022 (2022/9049)

RESOLUCIÓ de 4 d'octubre de 2022, del director general d'Administració Local, per la qual es publica la modificació d'estatuts i s'inscriu en el Registre d'entitats locals de la Comunitat Valenciana la «Mancomunitat de Calp, Murla i Vall de Laguar-Pozo Lucifer».
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9452

Data del DOGV
:   19-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9049


Data del document
:   04-10-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 4 d'octubre de 2022, del director general d'Administració Local, per la qual es publica la modificació d'estatuts i s'inscriu en el Registre d'entitats locals de la Comunitat Valenciana la «Mancomunitat de Calp, Murla i Vall de Laguar-Pozo Lucifer». [2022/9049]  
La «Mancomunitat de Calp, Murla i Vall de Laguar-Pozo Lucifer» mitjançant l'acord del seu òrgan plenari adoptat en sessió de 25 d'abril de 2022, va aprovar la modificació dels seus estatuts a fi d'adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana i la seua inscripció en el Registre d'Entitats Locals de la Comunitat Valenciana.  
De conformitat amb el que disposa en l'article 46.2 de la Llei 21/2018, de 16 d'octubre, de la Generalitat, de mancomunitats de la Comunitat Valenciana es tracta d'una modificació d'estatuts de caràcter constitutiu pel qual s'ha tramitat pel procediment establit en l'article 46.3 de la llei esmentada.  
Remesos l'expedient tramitat i els estatuts aprovats a aquesta Direcció General d'Administració Local, es comprova la seua adequació a la legislació vigent en matèria de règim local.  
L'eficàcia de la modificació estatutària requereix la seua publicació en el Diari Oficial de la Generalitat Valenciana, d'acord amb el que es disposa en l'article 46.3. apartat f de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
Per això, de conformitat amb la Llei 21/2018, de 16 d'octubre, de la Generalitat, de mancomunitats de la Comunitat Valenciana y d'acord amb el que es disposa en l'article 10 del Decret 8/2022, d'11 de febrer, del Consell, de modificació del Decret 169/2020, de 30 d'octubre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Únic  
Publicar en el Diari Oficial de la Generalitat Valenciana la modificació d'estatuts de la «Mancomunitat de Calp, Murla y Vall de Laguar-Pozo Lucifer» que figuren en l'Annex i ordenar la seua inscripció en el Registre d'Entitats Locals de la Comunitat Valenciana.  
Contra aquesta resolució es podrà interposar un recurs d'alçada davant la Secretaria Autonòmica de Cohesió Territorial i Politiques contra el Despoblament, en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
I això sense perjudici que les persones interessades puguen interposar qualsevol altre recurs que estimen oportú en defensa dels seus interessos.  
  
València, 4 d'octubre de 2022.- El director general d'Administració Local: Antoni Such Botella.  
  
  
  
ANNEX  
Estatuts de la «Mancomunitat de   
Calp, Murla i Vall de Laguar-Pozo Lucifer»  
  
Introducció  
La Llei reguladora de les bases de règim local, actualment en vigor i aprovada mitjançant Llei 7/1985, de 2 d'abril, en el seu article 44.1, així com en l'article 31.1 del Reglament de Població i Demarcació territorial de les Entitats Locals aprovat per reial decret 1.690/1986, d'11 de juliol, es reconeix als municipis, el dret a associar-se amb uns altres en Mancomunitats per a l'execució en comú d'obres i prestació de serveis de la seua competència.  
D'altra banda, l'article 89 del Reial decret legislatiu 1/2001 de 20 de juliol, que aprova el Text Refós de la Llei d'Aigües, prescriu que l'atorgament de les concessions per a proveïment a diverses poblacions estarà condicionat al fet que les Corporacions Locals estiguen constituïdes a aquest efecte en Mancomunitats, d'acord amb la legislació per la qual es regisquen, havent-se atorgat l'esmentada concessió a la Mancomunitat de Calp, Murla i Vall de Laguar-Pozo Lucifer, mitjançant resolució de data 11 de febrer de 2013.  
Sobre la base de tot això, s'atorguen els següents Estatuts:  
  
CAPÍTOL I  
Disposicions generals  
  
Article 1. Municipis que integren la mancomunitat  
1. Els municipis de la Marina Alta de Vall de Laguar, Murla i Calp, tots ells de la província d'Alacant, a l'empara del que es disposa en l'ordenament jurídic vigent, acorden constituir-se en Mancomunitat voluntària de municipis per a administrar i regular l'aprofitament, manteniment i conservació en conjunt del sondeig Lucifer (T.M. Vall de Laguar), per al proveïment dels Ens integrants d'aquest.  
2. La Mancomunitat tindrà personalitat i capacitat jurídica per al compliment dels seus fins específics.  
  
Article 2. Denominació i seu  
La Mancomunitat assumeix la denominació de «Mancomunitat de Calp, Murla i Vall de Laguar-Pozo Lucifer», fixant-se com a seu dels seus òrgans de govern i administració l'Ajuntament de Calp.  
  
Article 3. Fins  
1. Són fins de la Mancomunitat la creació i sosteniment de serveis que interessen a tots els ajuntaments membres, i en concret els següents:  
  
a) Aprofitament en comú de l'aigua procedent del sondeig Lucifer (T.M. Vall de Laguar) que la Confederació Hidrogràfica del Xúquer autoritze per al proveïment conjunt de les poblacions pertanyents als municipis de la mancomunitat, mitjançant l'atorgament de la corresponent concessió administrativa.  
b) Administració i regulació del règim d'aprofitament de l'aigua concedida.  
c) Organització, gestió i control per si mateixa o per tercers contractats del subministraments d'aigua en alta (captació, conduccions, tractament potabilitzador i depòsits reguladors) als Ajuntament mancomunats que així ho acorden.  
2. Així mateix, la Mancomunitat portarà a efecte les següents actuacions preliminars, necessàries per a la consecució dels fins abans descrits:  
a) Elaboració d'estudis, avantprojectes i projectes necessaris per a l'obtenció de la concessió del sondeig Lucifer.  
b) Sol·licitar davant la Confederació Hidrogràfica del Xúquer la preceptiva concessió d'aprofitament d'aigües, de la qual ostentarà en tot cas la titularitat una vegada haja sigut atorgada.  
3. Per a l'assumpció de nous serveis serà necessari la conformitat de totes les Entitats Mancomunades interessades per acord del ple dels mateixos per majoria absoluta.  
4. La Mancomunitat estudiarà aquestes peticions resolent sobre la seua viabilitat, per majoria absoluta.  
5. Per a la separació d'alguna de les entitats mancomunades d'un servei dels quals preste la Mancomunitat, serà necessari:  
a) Acord ple de l'entitat interessada, per majoria absoluta.  
b) Acord ple de la Mancomunitat, per majoria absoluta.  
c) Haurà de practicar-se una liquidació del servei, a fi d'imputar a l'entitat que se separe, els possibles beneficis o càrregues que resulten de la separació.  
  
Article 4. Capacitat jurídica  
La Mancomunitat, com a Entitat local reconeguda per la Llei, exercirà quantes potestats siguen conferides per la legislació vigent que afecte les Entitats d'aquestes característiques per al compliment dels seus fins.  
  
CAPÍTOL II  
Òrgans de govern i administració  
  
Article 5. Òrgans de la mancomunitat  
1. Els òrgans de govern de la Mancomunitat seran representatius dels Ajuntaments mancomunats, mitjançant la participació de l'alcaldessa o l'alcalde i de la resta dels seus representants. En tot cas, es garantiran els drets de participació de les diferents formacions i agrupacions polítiques presents en el ple de la mancomunitat, en les seues comissions informatives, comissió especial de comptes i qualsevol altre òrgan complementari que puguen constituir.  
2. Els òrgans de govern necessaris són el Ple, el president, dos vicepresidents, la Junta de Govern i quantes comissions informatives es requerisquen, tenint en compte el nombre de serveis que la Mancomunitat preste a cada moment.  
3. En qualsevol cas, es crearà la Comissió Especial de Comptes.  
  
Article 6. Designació de representants i terminis  
1. Finalitzat el mandat dels ajuntaments, els òrgans de la Mancomunitat continuen en funcions per a l'administració ordinària dels assumptes, fins a la constitució dels nous òrgans, sense que, en cap cas, puguen adoptar-se acords que requerisquen majoria qualificada.  
2. Després de la celebració d'eleccions locals i dins del termini de 30 dies següents a la sessió constitutiva de cadascun dels ajuntaments mancomunats, aquests nomenaran els vocals representants en la Mancomunitat, nomenaments que hauran de notificar-se a aquesta.  
3. Una vegada que els ajuntaments mancomunats hagen comunicat a la Mancomunitat els seus representants en ella, el president en funcions convocarà la sessió constitutiva del Ple i d'elecció dels òrgans de govern. La sessió constitutiva haurà de celebrar-se dins dels dos mesos següents a la constitució dels ajuntaments. Si no es convocara dins del termini assenyalat, quedarà automàticament convocada a les dotze hores del primer dissabte posterior a l'últim dia hàbil de l'esmentat termini, en el lloc on habitualment se celebren les sessions constitutives.  
  
Article 7. El Ple de la Mancomunitat  
1. El Ple és l'òrgan col·legiat suprem de govern i administració de la Mancomunitat, a la qual representa i personifica. Cada entitat mancomunada estarà representada en el Ple pel seu alcalde o alcaldessa i un altre regidor triat pel Ple del seu respectiu ajuntament, per majoria absoluta. El vot serà emés individualment per cadascun dels representants.  
  
2. Les entitats nomenaran un vocal suplent de cadascun dels representants en la Mancomunitat amb les mateixes prerrogatives que el titular.  
3. El mandat dels vocals del Ple de la Mancomunitat coincideix amb el de les seues respectives corporacions, per la qual cosa perdran aquesta condició de vocals quan perden la condició de regidor o així ho acorden els Plens dels Ajuntaments que els van triar.  
4. Quan la pèrdua de la condició d'alcalde o regidor es produïsca per extinció del mandat, continuaran en funcions només per a l'administració ordinària fins a la presa de possessió dels seus successors.  
5. Amb caràcter general, les sessions que celebre el Ple de la Mancomunitat tindran lloc en la seua seu. Això no obstant, si així ho acordara el propi Ple podrà celebrar-se, amb caràcter excepcional, en la de qualsevol dels ajuntaments mancomunats.  
  
Article 8. Competències i atribucions del ple  
Correspon al ple de la Mancomunitat:  
a) Aprovació i modificació dels pressupostos, i del compte general de la Mancomunitat.  
b) Aprovació de la plantilla de personal i relació de llocs de treball.  
  
c) L'exercici d'accions judicials i administratives i la defensa de la Mancomunitat en matèries de competència plenària.  
d) Proposar la modificació o reforma dels Estatuts.  
e) Adquirir i alienar el patrimoni de la Mancomunitat, així com l'elaboració i revisió de l'inventari.  
f) Aprovació d'ordenances, operacions de crèdits, concessions de quitacions i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenvolupament i gestió d'obres, serveis o activitats previstes com a fins de la Mancomunitat.  
i) Admissió i separació de membres de la Mancomunitat.  
j) Establiment de mèrits per als concursos de funcionaris d'habilitació nacional.  
k) Triar i destituir els òrgans unipersonals de la mancomunitat.  
  
l) Fixar anualment les aportacions econòmiques dels municipis integrants de la Mancomunitat establides en l'article 19 d'aquests estatuts.  
  
m) Proposar el canvi de denominació de la mancomunitat i l'adopció o modificació dels seus símbols o ensenyes.  
n) Proposar la dissolució de la mancomunitat.  
o) Les altres atribucions que per la legislació vigent es confereixen al ple de l'ajuntament i aquelles altres competències que hagen de correspondre al ple per exigir la seua aprovació una majoria especial.  
  
Article 9. President  
1. El President de la mancomunitat serà triat pel ple, d'entre els seus membres.  
L'elecció del President es realitzarà mitjançant votació i el nomenament recaurà en aquell membre del ple que haguera obtingut en la primera votació, la majoria absoluta del nombre legal de components d'aquest òrgan. En el cas que cap dels candidats obtinguera el citat quòrum, se celebrarà en la mateixa sessió una segona votació, resultant triat el membre que haguera obtingut majoria simple de vots. En cas d'empat, es procedirà a realitzar una nova votació, quaranta-huit hores després, entenent-se convocat automàticament el ple a aquest efecte, sense majors tràmits.  
2. La pèrdua de la condició de regidor o regidora en el municipi mancomunat serà causa de cessament en la titularitat de la presidència.  
3. La persona titular de la presidència podrà renunciar voluntàriament a la titularitat d'aquest òrgan manifestant-ho per escrit.  
  
Article 10. Competències i atribucions del President  
1. Correspon al President de la Mancomunitat les següents competències:  
a) Dirigir el govern i administració de la Mancomunitat.  
b) Convocar, presidir i alçar les sessions del ple, de la Junta de Govern i de qualssevol altres òrgans de la mancomunitat.  
c) Dirigir, inspeccionar i impulsar els serveis, obres i activitats de la Mancomunitat.  
d) Ordenar pagaments, rendir comptes i administrar els fons i béns de la Mancomunitat.  
e) Aprovar l'Oferta d'Ocupació Pública, aprovar les bases de les proves per a la selecció del personal i per als concursos de provisió de llocs de treball.  
f) Disposar despeses dins dels límits de la seua competència.  
g) Exercir la Prefectura superior del personal de la Mancomunitat.  
  
h) Contractar obres, serveis i subministraments, dins dels límits establits per la legislació vigent per a l'Alcalde.  
i) Representar a la mancomunitat, i la defensa de la Mancomunitat en les matèries de la seua competència, i en el seu cas d'urgència.  
j) Exercitar accions judicials i administratives en cas d'urgència.  
  
k) Totes aquelles que la normativa de règim local atribueix a l'Alcalde per al compliment de les competències que té atribuïdes, així com les no atribuïdes específicament a un altre òrgan.  
2. El President pot delegar l'exercici de les seues atribucions, excepte les de decidir els empats amb el vot de qualitat, convocar i presidir les sessions del ple, la prefectura superior de tot el personal i les enumerades en els apartats a), i i).  
  
Article 11. El/els Vicepresident/s  
1. La mancomunitat tindrà dues vicepresidències.  
Els vicepresidents seran nomenats pel Ple de la Mancomunitat d'entre els seus membres, mitjançant votació a proposta del President o d'un nombre de vocals no inferior a un terç del total de membres de la Mancomunitat.  
El nomenament recaurà en aquells membres de la Mancomunitat que hagueren obtingut en la primera votació, la majoria absoluta del nombre legal de components d'aquest òrgan.  
En el cas que cap dels candidats proposats obtinguera el citat quòrum, se celebrarà en la mateixa sessió una segona votació, resultant triats els membres que hagueren obtingut majoria simple de vots. En cas d'empat, es procedirà a realitzar una nova votació, quaranta-huit hores després, entenent-se convocat automàticament el ple a aquest efecte, sense majors tràmits.  
2. Correspon a la vicepresidència de la mancomunitat substituir en la totalitat de les seues funcions a la presidència en els casos d'absència, malaltia o impediment que la impossibilite per a l'exercici de les seues atribucions, així com exercir les funcions de la presidència en els supòsits de vacant.  
3. La titularitat de la vicepresidència es perd per renúncia expressa manifestada per escrit, i per pèrdua de la condició de regidor del municipi mancomunat.  
  
Article 12. Règim de sessions de ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària, com a mínim, una vegada al trimestre. Dins d'aquest límit, correspon al Ple decidir la periodicitat d'aquestes sessions i els dies i hores de la seua celebració, mitjançant acord adoptat en sessió extraordinària que haurà de convocar el president dins dels 30 dies següents al de la sessió constitutiva.  
3. Les sessions extraordinàries se celebraran quan així ho decidisca el president o ho sol·licite almenys una quarta part del nombre legal de vots. En aquest últim cas la celebració de la sessió no podrà demorar-se més de 15 dies hàbils des que va ser sol·licitada. Les sessions del Ple han de convocar-se almenys amb cinc dies hàbils d'antelació. En la citació es farà constar l'ordre del dia.  
4. El Ple es constitueix vàlidament amb la concurrència d'un terç del nombre legal de vots d'aquest. En cap cas, el nombre de membres podrà ser inferior a tres. Aquest quòrum ha de mantindre's al llarg de tota la sessió.  
5. En tot cas, es requereix l'assistència del president i del secretari de la Mancomunitat o dels qui legalment els substituïsquen.  
6. Idèntics criteris als indicats en el present article s'aplicaran per a la vàlida constitució de la Junta de Govern, variant les circumstàncies en atenció a la seua diferent composició.  
  
Article 13. Sistema d'acords  
1. A l'efecte de votacions, en el Ple de la Mancomunitat a cadascun dels membres li correspon un vot amb el mateix valor.  
2. Tots els membres dels òrgans col·legiats de la Mancomunitat tindran dret a veu en les sessions que aquests celebren.  
3. És necessari el vot favorable de la majoria absoluta del nombre legal de vots del Ple de la Mancomunitat per a l'adopció d'acords en les següents matèries:  
a) Elecció i destitució del president.  
b) Proposta de modificació o ampliació dels Estatuts.  
c) Adhesió i separació de municipis.  
d) Alteració del nom i de la capitalitat de l'entitat.  
e) Aprovació d'operacions financeres o de crèdit i concessions de quitacions o esperes, quan el seu import supere el 10 % dels recursos ordinaris del seu pressupost.  
f) Determinació de la forma de gestió dels serveis.  
g) Fixar anualment les aportacions econòmiques dels municipis integrants de la Mancomunitat establides en l'article 18 d'aquests estatuts.  
h) Acordar la dissolució de la Mancomunitat, previs els tràmits oportuns, i nomenar els vocals membres de la comissió liquidadora i aprovar la proposta efectuada per aquesta.  
i) Qualsevol altra matèria en què així es dispose en els presents Estatuts o en la legislació de règim local aplicable.  
  
Article 14. Composició de la Junta de Govern  
1. La Junta de Govern és un òrgan d'assistència al ple, a la presidència, a les vicepresidències i a la resta d'òrgans, i de gestió de la mancomunitat, i estarà integrada per la presidència, vicepresidències i un nombre de representants dels municipis mancomunats integrants del ple mai superior a un terç del nombre de membres del ple.  
2. Els membres de la Junta de Govern els nomenarà i separarà lliurement el president de la Mancomunitat corresponent.  
  
Article 15. Atribucions de la Junta de Govern  
1. Corresponen a la Junta de Govern l'exercici de les següents atribucions:  
a) Les que li atribuïsquen les lleis.  
b) L'assistència al president, i a la resta d'òrgans de la mancomunitat en l'exercici de les seues atribucions  
c) Les que el president o un altre òrgan de la Mancomunitat li deleguen.  
  
Article 16. Comissions informatives i altres òrgans complementaris  
  
1. Les comissions informatives que en el seu cas pogueren establir-se són òrgans complementaris de la mancomunitat, sense atribucions resolutòries, que tenen per funció l'estudi, informació, consulta prèvia dels expedients i assumptes que hagen de ser sotmesos a la decisió del ple o de la junta de govern, quan aquesta actua amb competències delegades pel ple, excepte quan hagen d'adoptar-se acords declarats urgents.  
2. La creació i funcionament de les comissions informatives s'acordarà en la sessió extraordinària a què es refereix l'article 12, sense perjudici de la possibilitat d'acordar modificacions en sessions posteriors.  
  
3. Les comissions informatives, que poden tindre caràcter permanent o especial, s'integraran pel President i per la totalitat dels membres de la mancomunitat, garantint així la proporcionalitat entre les diferents formacions i/o agrupacions polítiques presents en el ple de la mancomunitat.  
4. La Comissió Especial de Comptes s'ajustarà al que es preveu sobre aquest tema en la Llei 21/2018, de 16 d'octubre, de mancomunitats de la Comunitat Valenciana, i, supletòriament, al que s'estableix per als ajuntaments en la normativa de règim local.  
  
  
CAPÍTOL III  
Personal al servei de la mancomunitat  
  
Article 17. Habilitats nacionals  
1. En la Mancomunitat existirà un lloc de treball reservat a funcionaris d'Administració Local amb habilitació de caràcter nacional al qual correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.  
2. En tant es classifique reglamentàriament per l'òrgan autonòmic competent aquest lloc de treball, les citades funcions podran ser exercides per algun funcionari d'Administració Local amb habilitació de caràcter nacional d'algun dels municipis que integren la Mancomunitat, prèvia designació pel Ple d'aquesta.  
3. No obstant això, si una vegada creat i classificat, s'estima que el volum de serveis o recursos és insuficient per al manteniment d'aquest lloc de treball, es podrà, de conformitat amb la normativa aplicable, sol·licitar l'exempció de l'obligació de mantindre-ho. En aqueix supòsit, i una vegada concedida la citada exempció, les funcions reservades a habilitats estatals s'exerciran a través de funcionari amb aquesta habilitació d'algun dels municipis que integren la Mancomunitat, i, si això no fora possible, aquestes funcions reservades s'exerciran mitjançant acumulació a un funcionari amb habilitació de caràcter nacional d'una altra entitat local, o pel servei d'assistència de la Diputació Provincial, prèvia conformitat d'aquesta.  
4. A falta d'aquestes formes de provisió, les funcions reservades podran ser exercides per un funcionari prou capacitat de la Mancomunitat, o d'algun dels municipis que la integren, designat pel seu president.  
  
  
CAPÍTOL IV  
Recursos econòmics i financers  
  
Secció 1ª   
Recursos econòmics i Pressupost  
  
Article 18. Recursos financers  
La Hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 19. Aportacions econòmiques  
Les aportacions econòmiques de Municipis mancomunats es fixaran anualment per a cada exercici econòmic pel ple de la Mancomunitat amb el quòrum de la majoria absoluta del número legal dels seus membres.  
  
Article 20. Característiques de les aportacions  
Les aportacions dels municipis a la Mancomunitat tenen la consideració de pagaments obligatoris i preferents per a les Entitats mancomunades  
  
Article 21. Forma i termini dels pagaments  
1. Les aportacions econòmiques dels municipis es realitzaran en la forma i terminis que determine el ple. En cas que algun municipi es retardara en el pagament de la seua quota més d'un trimestre, el President requerirà el seu pagament en el termini de vint dies. Transcorregut aquest termini sense haver fet efectiu el dèbit, el President podrà sol·licitar dels òrgans de l'Administració Central, Autonòmica o Provincial, la retenció de les quotes pertinents amb càrrec a les quantitats que per qualsevol concepte foren liquidades a favor de l'Ajuntament deutor a fi que li les entregue a la Mancomunitat.  
2. Aquesta retenció és autoritzada expressament pels Ajuntaments mancomunats en el moment d'aprovació dels presents Estatuts, sempre que s'acompanye la certificació de descobert reglamentària en cada cas  
  
3. El manteniment reiterat en situació de deutor a la Mancomunitat per part d'una Entitat local serà causa suficient per a procedir a la seua separació definitiva, podent reclamar-se les quantitats degudes i les despeses derivades de conformitat amb els apartats 1 i 2 d'aquest article  
  
  
Article 22. Pressupost  
1. La Mancomunitat aprovarà anualment un Pressupost de conformitat amb el que es disposa en la legislació de règim local vigent  
2. El Pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic  
  
3. S'inclouran en el Pressupost, les inversions que es puguen realitzar, així com les seues fonts de finançament  
  
Secció 2ª   
Del patrimoni de la Mancomunitat  
  
Article 23. Patrimoni  
El patrimoni de la Mancomunitat estarà integrat per tota classe de béns, drets i accions que legítimament adquirisquen, bé en el moment de la seua constitució o amb posterioritat, A aquest efecte haurà de formar-se un Inventari de conformitat amb el que es disposa en les disposicions vigents en la matèria.  
  
Article 24. De la propietat exclusiva de determinats béns i compromisos preexistents  
Els Ajuntaments membres de la mancomunitat conservaran la propietat de les xarxes i instal·lacions que els són pròpies, mentre decidisquen incorporar-los a la mancomunitat en les condicions que lliurement convinguen.  
En general, la mancomunitat per al compliment dels seus fins, podrà subrogar-se en els drets i obligacions dels ajuntaments integrants, en les condicions que es pacten amb la corporació. Així mateix, subsistiran els compromisos o convenis preexistents entre els Ajuntaments integrants i que tinguen per objecte qualsevol dels fins o actuacions detallades en l'article 3.  
  
  
CAPÍTOL V  
Forma de gestió i explotació dels serveis  
  
Article 25. Prestació de serveis  
La Mancomunitat efectuarà la prestació dels serveis de la seua competència i el compliment dels fins assenyalats en l'article 3.1 dels presents Estatuts mitjançant l'empresa concessionària del servei d'aigües potables que l'Ajuntament de Calp contracte o haja contractat per a l'explotació de conformitat a la legislació vigent a cada moment.  
  
  
CAPÍTOL VI  
Funcionament i règim jurídic  
  
Article 26. Duració  
La Mancomunitat es constitueix per un termini coincident amb el de duració de la concessió atorgada per l'Organisme de Conca i fixada en la Resolució que en el seu moment es dicte.  
  
Article 27. Modificació d'estatuts  
1. La modificació dels Estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels Estatuts es referirà, exclusivament, als següents aspectes:  
a) Objecte competencial.  
b) Sistema de representació dels municipis.  
c) Suposats de dissolució de la Mancomunitat.  
3. Les modificacions constitutives s'ajustaran al procediment següent:  
a) Aprovació inicial pel ple de la mancomunitat, per majoria absoluta del nombre legal de vots.  
b) Obertura d'un termini d'informació pública durant un mes, en els taulers d'anuncis dels ajuntaments mancomunats i de la pròpia mancomunitat, amb indicació de la forma, el lloc i termini de consulta i formulació d'al·legacions pels interessats.  
c) Emissió dels informes de la diputació provincial o, en el seu cas, diputacions provincials interessades i del departament del Consell amb competències en matèria d'administració local.  
d) Resolució pel ple de la mancomunitat, en el seu cas, de les al·legacions o objeccions que es formulen.  
e) Aprovació pels plens dels municipis afectats, per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
4. Les restants modificacions estatutàries tindran caràcter no constitutiu i tan sols requeriran l'acord aprovatori del Ple de la Mancomunitat, per majoria absoluta de vots, amb audiència prèvia als municipis integrants de la mancomunitat, i la seua publicació íntegra per la mancomunitat en el Diari Oficial de la Generalitat Valenciana.  
  
5. Les modificacions estatutàries consistents en l'adhesió i separació de municipis es regiran pel que es disposa en el títol VII de la Llei 21/2018, de 16 d'octubre, de mancomunitats de la Comunitat Valenciana.  
  
Article 28. Incorporació de nous membres  
Per a la incorporació a la Mancomunitat d'un nou Municipi serà necessari el compliment dels requisits de la legislació vigent.  
  
Article 29. Separació voluntària  
1. Els municipis podran separar-se en qualsevol moment de la mancomunitat, previ el compliment dels següents requisits:  
a) Acord del ple municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la mancomunitat.  
c) Que hagen transcorregut, almenys, dos anys de pertinença.  
d) Abonament de totes les despeses que s'originen amb motiu de la separació, així com la part del passiu contret per la mancomunitat al seu càrrec.  
e) Que es notifique l'acord de separació a la mancomunitat amb una antelació mínima de 6 mesos.  
2. Complits els requisits anteriors, la mancomunitat haurà d'acceptar la separació del municipi interessat mitjançant acord per majoria absoluta del seu ple, al qual es donarà publicitat per la mancomunitat a través del Diari Oficial de la Generalitat Valenciana i serà objecte d'inscripció en el registre d'entitats locals autonòmic.  
  
  
Article 30. Separació obligatòria  
1. Les mancomunitats podran acordar la separació obligatòria dels municipis en els següents suposats:  
a) El reiterat incompliment del pagament de les seues aportacions.  
b) L'incompliment d'aquelles altres actuacions necessàries per al correcte desenvolupament de la mancomunitat a les quals vinga obligat pels estatuts.  
2. El procediment de separació s'iniciarà d'ofici per la mancomunitat mitjançant acord per majoria absoluta del seu ple.  
3. Acordada la iniciació del procediment de separació, es concedirà al municipi el termini d'audiència per un mes.  
4. Vistes les al·legacions presentades pel municipi, el ple de la mancomunitat podrà acordar la separació obligatòria mitjançant acord favorable de la majoria absoluta dels seus membres legals.  
5. La mancomunitat donarà publicitat a l'acord de separació obligatòria del municipi mitjançant la seua publicació en el Diari Oficial de la Generalitat Valenciana i procedirà a la seua inscripció en el registre d'entitats locals autonòmic.  
  
Article 31. Efectes de la separació  
1. La separació de la mancomunitat d'un o diversos dels municipis no implicarà la necessitat de procedir a la liquidació d'aquella, quedant aquesta operació diferida al moment de dissolució de la mancomunitat. No obstant això, en el cas que el municipi o municipis separats de la mancomunitat hagen aportat a aquests béns afectes a serveis propis es practicarà, excepte acord amb els municipis interessats, una liquidació parcial a fi que aqueixos elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
No obstant l'anterior, a la vista de les circumstàncies concurrents apreciades per la mancomunitat i degudament justificades, es podrà anticipar totalment o parcialment l'import de la seua participació en els municipis separats, adjudicant-se aquells elements o instal·lacions establits per al servei exclusiu d'aquests.  
2. Els municipis separats no podran, excepte el que s'estableix en el paràgraf anterior, al·legar drets de propietat sobre els béns i serveis de la mancomunitat radicats en el seu terme municipal.  
3. Si, a conseqüència de la separació d'un o diversos municipis, la mancomunitat deixara de ser viable, es procedirà a la seua dissolució conforme al que s'estableix en l'article 32.  
  
Article 32. Dissolució de la Mancomunitat  
La Mancomunitat es dissoldrà per alguna de les següents causes:  
a) Per desaparició de la fi o fins per als quals va ser creada, i especialment extinció de la concessió per transcurs del termini, expropiació forçosa, renúncia dels concessionaris o caducitat de la concessió.  
b) Quan així ho acorde el ple de la Mancomunitat i els Ajuntaments mancomunats amb el vot favorable de la majoria absoluta legal dels seus membres.  
c) Per dur-se a terme la prestació dels serveis objecte de la mateixa per l'Estat, Comunitat Autònoma o Diputació Provincial.  
d) Perquè així ho disposen les lleis.  
  
Article 33. Procediment de dissolució  
1. Quan concórrega alguna de les causes de dissolució, haurà d'iniciar-se d'ofici el procediment de dissolució per la mancomunitat o a instàncies de qualsevol dels seus membres.  
2. El procediment de dissolució de les mancomunitats requerirà:  
a) Acord de la dissolució de l'entitat pel ple de la mancomunitat, per majoria absoluta legal del nombre de vots, i la seua comunicació al departament del Consell competent en matèria d'administració local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la diputació provincial i del departament del Consell competent en matèria d'administració local.  
d) L'aprovació dels ajuntaments mancomunats, per majoria absoluta del número legal dels seus membres. El tràmit continuarà sempre que quede acreditada l'aprovació per les dues terceres parts de les entitats locals integrants de la mancomunitat a favor de la dissolució proposada.  
e) L'aprovació pel ple de la mancomunitat, per majoria absoluta dels seus vots, de la proposta efectuada per la comissió liquidadora.  
  
f) Remissió al departament del Consell competent en matèria d'administració local que procedirà a publicar la dissolució en el Diari Oficial de la Generalitat Valenciana, procedint a donar de baixa la mancomunitat en el Registre d'Entitats Locals de la Comunitat Valenciana.  
  
3. Aprovada la dissolució d'una mancomunitat, per part dels plens municipals i abans de la seua remissió a la Generalitat, s'haurà de crear una comissió liquidadora composta, almenys, per la presidència de la mancomunitat de què es tracte i dues vocals. En ella s'integrarà, per a complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les seues reunions a experts determinats, únicament als efectes de sentir la seua opinió o preparar informes o dictàmens en temes concrets de la seua especialitat.  
4. La comissió, en un termini no superior a tres mesos, farà un inventari de béns, serveis i drets de la mancomunitat a dissoldre, xifrarà els seus recursos, càrregues i dèbits i relacionarà al seu personal, procedint més tard a proposar al ple de l'entitat la seua oportuna distribució als ajuntaments mancomunats. També assenyalarà el calendari d'actuacions liquidadores, que no excedirà de sis mesos.  
5. La proposta, per a ser aprovada vàlidament, requerirà el vot favorable de la majoria absoluta dels vots del ple de l'entitat. Una vegada aprovada, la proposta serà vinculant per als ajuntaments mancomunats.  
  
6. Després de la dissolució d'una mancomunitat, la mateixa mantindrà la seua personalitat jurídica en tant no siga adoptat pel ple l'acord de liquidació i distribució del seu patrimoni, del qual hauran de donar publicitat en el Diari Oficial de la Generalitat Valenciana.  
  
Article 34. Reversió dels béns  
En dissoldre's la Mancomunitat revertiran als Ajuntaments els béns de la mateixa en proporció a les seues respectives aportacions. En cas que per una Corporació s'hagueren aportat terrenys, els mateixos revertiran a l'Ajuntament propietari inicial.  
  
Article 35. Registre de documents per les entitats mancomunades  
  
Els registres de les diverses Entitats Locals mancomunades tindran la consideració de registres delegats del de la Mancomunitat amb caràcter general d'entrada, eixida i presentació de documents.  
  
DISPOSICIÓ ADDICIONAL  
  
Única  
La Mancomunitat serà titular de les concessions d'aigua que se li atorguen per al proveïment a les poblacions integrants d'aquesta.  
  
No obstant això, els drets d'aprofitament d'aigua que per qualsevol títol hagueren sigut atorgats a favor de les corporacions locals integrants de la Mancomunitat amb anterioritat a la constitució de la mateixa o el que obtinguen en els successiu a títol individual, subsistiran en tots els seus termes.  
  
DISPOSICIÓ FINAL  
  
Única  
En allò no previst pels presents Estatuts, resultarà d'aplicació el que s'estableix en la Llei 21/2018, de 16 d'octubre, de mancomunitats de la Comunitat Valenciana, i la seua possible normativa de desenvolupament, en la legislació per a les entitats locals, i en la Llei d'aigües.